CELEX: 32021D0922
Language: sk
Date: 2021-06-07 00:00:00
Title: Vykonávacie rozhodnutie Rady (EÚ) 2021/922 zo 7. júna 2021, ktorým sa Dánsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave

9.6.2021   
               
               
                  SK
               
               
                  Úradný vestník Európskej únie
               
               
                  LI 203/3
               
            
         VYKONÁVACIE ROZHODNUTIE RADY (EÚ) 2021/922
         zo 7. júna 2021,
         ktorým sa Dánsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (1), a najmä na jej článok 19,
         so zreteľom na návrh Európskej komisie,
         keďže:
         
                     (1)
                  
                  
                     Vykonávacím rozhodnutím Rady (EÚ) 2015/993 (2) sa Dánsku povolilo v súlade s článkom 19 smernice 2003/96/ES do 18. júna 2021 uplatňovať zníženú sadzbu dane z elektriny, ktorá je priamo dodávaná plavidlám kotviacim v prístave okrem súkromných športových plavidiel (ďalej len „elektrina z pobrežnej elektrickej siete“).
                  
               
                     (2)
                  
                  
                     Dánsko listom z 5. mája 2020 požiadalo o povolenie pokračovať v uplatňovaní zníženej sadzby dane na elektrinu z pobrežnej elektrickej siete podľa článku 19 smernice 2003/96/ES. Dánske orgány poskytli doplňujúce informácie v ich liste zo 16. februára 2021.
                  
               
                     (3)
                  
                  
                     Cieľom tejto zníženej sadzby dane, ktorú Dánsko zamýšľa uplatňovať, je ďalšia podpora využívania elektriny z pobrežnej elektrickej siete. Využívanie tejto elektriny sa považuje za spôsob uspokojovania energetických potrieb plavidiel kotviacich v prístave, ktorý je menej škodlivý pre životné prostredie než spaľovanie lodných palív týmito plavidlami.
                  
               
                     (4)
                  
                  
                     Pokiaľ sa využívaním elektriny z pobrežnej elektrickej siete zabraňuje emisiám látok znečisťujúcich ovzdušie pochádzajúcich zo spaľovania lodných palív, prispieva to k zlepšovaniu kvality miestneho ovzdušia v prístavných mestách a k znižovaniu hluku. Očakáva sa preto, že pokračovanie uplatňovania zníženej sadzby dane z elektriny z pobrežnej elektrickej siete prispeje k plneniu cieľov politík Únie v oblasti ochrany životného prostredia, zdravia a klímy.
                  
               
                     (5)
                  
                  
                     Udelením povolenia Dánsku, aby na elektrinu z pobrežnej elektrickej siete naďalej uplatňovalo zníženú sadzbu dane, sa neprekročí rámec toho, čo je nevyhnutné na zvýšenie miery používania takejto elektriny, keďže výroba elektriny na palube zostane vo väčšine prípadov aj naďalej konkurencieschopnejšou alternatívou. Z toho istého dôvodu a vzhľadom na súčasnú pomerne nízku mieru preniknutia tejto technológie na trh znížená sadzba dane v období jej uplatňovania pravdepodobne nepovedie k významnému narušeniu hospodárskej súťaže, a teda nebude mať nepriaznivý vplyv na riadne fungovanie vnútorného trhu.
                  
               
                     (6)
                  
                  
                     Každé povolenie udelené podľa článku 19 ods. 2 smernice 2003/96/ES má byť prísne časovo obmedzené. S cieľom zabezpečiť, aby bolo obdobie platnosti povolenia dostatočne dlhé na to, aby príslušné hospodárske subjekty neodradilo od uskutočnenia potrebných investícií, je vhodné povolenie udeliť od 18. júna 2021 do 17. júna 2027. Toto povolenie by sa však malo prestať uplatňovať odo dňa začatia uplatňovania akýchkoľvek všeobecných ustanovení o daňových zvýhodneniach elektriny z pobrežnej elektrickej siete prijatých Radou podľa článku 113 alebo akáhokoľvek iného príslušného ustanovenia Zmluvy o fungovaní Európskej únie, ak by sa takéto ustanovenia začali uplatňovať pred 17. júnom 2027.
                  
               
                     (7)
                  
                  
                     S cieľom poskytnúť právnu istotu hospodárskym subjektom a zabrániť možnému zvýšeniu administratívnej záťaže pre distribútorov a ďalších distribútorov elektriny by sa požadované povolenie malo udeliť tak, aby priamo nadviazalo na predchádzajúce opatrenie povolené vykonávacím rozhodnutím (EÚ) 2015/993.
                  
               
                     (8)
                  
                  
                     Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
                  
               PRIJALA TOTO ROZHODNUTIE:
         
            Článok 1
            Dánsku sa povoľuje uplatňovať zníženú sadzbu dane z elektriny priamo dodávanej plavidlám kotviacim v prístave, okrem súkromných športových plavidiel, za predpokladu, že sa dodržia minimálne úrovne zdanenia podľa článku 10 smernice 2003/96/ES.
         
         
            Článok 2
            Toto rozhodnutie sa uplatňuje od 18. júna 2021 do 17. júna 2027.
            Pokiaľ by však Rada, konajúc na základe článku 113 alebo akéhokoľvek iného príslušného ustanovenia Zmluvy o fungovaní Európskej únie, stanovila všeobecné pravidlá daňového zvýhodnenia elektriny z pobrežnej elektrickej siete, toto rozhodnutie sa prestáva uplatňovať dňom začatia uplaňovania uvedených všeobecných pravidiel.
         
         
            Článok 3
            Toto rozhodnutie je určené Dánskemu kráľovstvu.
         
         
            V Luxemburgu 7. júna 2021
            
               
                  Za Radu
               
               
                  predsedníčka
               
               F. VAN DUNEM
            
         
         
            (1)  Ú. v. EÚ L 283, 31.10.2003, s. 51.
         
            (2)  Vykonávacie rozhodnutie Rady (EÚ) 2015/993 z 19. júna 2015, ktorým sa Dánsku povoľuje uplatňovať zníženú sadzbu zdaňovania elektriny priamo dodávanej plavidlám kotviacim v prístave v súlade s článkom 19 smernice 2003/96/ES (Ú. v. EÚ L 159, 25.6.2015, s. 68).